<classify> JESHI la Zimamoto na Uokoaji limewaonya wananchi kutothubutu kuvuka kwenye madaraja au makaravati yaliyofunikwa na maji kwani ni hatari kwa usalama wao.Katika taarifa yao kwa vyombo vya habari jana, Jeshi hilo lilisema kuwa kutokana na mvua kubwa zinazoendelea kunyesha nchi nzima, zimesababisha mito kujaa na maji kuwa na kasi kubwa, hivyo kusababisha baadhi ya sehemu maji kufurika na kufunika madaraja na makaravati. Lilisema kutokana na hali hiyo, wananchi wasisithubutu kuvuka kwenye madaraja au makaravati yaliyofunikwa na maji kwani kuna uwezekano mkubwa daraja au karavati kuwa limesombwa na maji, lakini pia madereva wasijaribu kuvusha vyombo vyao vya moto kwa kuwa ni hatari pia.Kuvuka maeneo kama haya kunaweza kuleta maafa kwa jamii, ikiwemo kupoteza maisha kwa kusombwa na maji, hivyo wasubiri mpaka maji yatakapopungua kiasi kwamba daraja au karavati vinaonekana vizuri na ni salama kuvuka, pia watu wasitembee kwenye kingo za mito, maana kingo za mito huwa dhaifu kutokana na ardhi kujaa maji,lilisisitiza Jeshi hilo la Zimamoto na Uokoaji.Pamoja na tahadhari hiyo, limesema limejipanga na liko imara kuhakikisha linatoa huduma bora, sahihi na kwa wakati na kuwataka wananchi kutoa taarifa haraka wanapoona janga lolote kwa kupiga namba ya dharura 114. Mamlaka ya Hewa Tanzania TMA juzi ilitoa taarifa ya uwezekano wa kutokea vipindi vya mvua kubwa katika maeneo mengi nchini na kuwa hali hiyo inatokana na kuimarika kwa ukanda wa mvua na kusogea zaidi katika maeneo hayo.Taarifa hiyo ilisema TMA inatoa tahadhari ya kutokea mvua kubwa siku ya jana katika baadhi ya maeneo ya Pwani, Dar es Salaam, Tanga, Morogoro, Dodoma, Singida, Lindi, Mtwara, Rukwa, Mbeya, Songwe, Iringa, Njombe, Ruvuma pamoja na visiwa vya Unguja na Pemba. Kwa mujibu wa taarifa hiyo kutokana na kuwepo mgandamizo mdogo wa hewa kaskazini mashariki mwa Madagascar TMA inaendelea kufuatilia mwenendo wa mgandamizo huo pamoja na athari zake kwa mifumo ya hali ya hewa nchini.  <topic>: KITAIFA 